
Godine 19. stoljeća prepune su ustanaka, nesigurnosti, ratova, pojave gladi, nerodnih godina i 
raznih epidemija. Uzroci hajdučije kompleksan su problem, ali nije teško zaključiti da je ovakvo stanje 
pripomoglo njezinju javljanju. Hajdučija je bila široko rasprostranjena, od Slavonije i Moslavine pa sve 
do Gorskog kotara i Dalmacije. Početkom 60-ih godina četuju brojne družine, ali najpoznatija bila je 
ona Joce Udmanića, moslavačkog hajduka. O njemu su se pisali romani, pripovijetke, feljtoni, novinski 
članci pa čak i operetta. Udmanićevo hajdukovanje vjerno je pratio Pozor čiji su članci pomogli potvrditi 
istinitost priča i narodnih predaja, te su omogućili izradu realističnijg portreta i historijski vjernijeg 


prikaza Udmanića. 


Ključne riječi: hajdučija, hajduk, odmetništvo, Joco Udmanić, »Pozor« 


Uvod 


»Kako su nakoć Rimljani štrepili pred Atilom, 
tako je šezdesetih godina prošlog vijeka čitava Hr- 
vatska drhtala pred hajdukom Udmanićem.«!' Da- 
nas, 144 godine nakon njegove pogibelji, Udmanić 
je još uvijek prisutan u pričama, uglavnom starijih 
Moslavčana. Nastale su mnoge legende koje su 
me zaintrigirale da pokušam saznati koliko su is- 
tinite 1 da li je Joco Udmanić stvarno »moslavački 
Robin Hood.« Za njega je znala cijela Kraljevina, 
a spomen njegova imena izazivao je strah i paniku. 
Zanimljivo je da danas vrlo malo ljudi zna za Jocu 
Udmanića, a spomen hajduka uglavnom asocira 
na ime Jove Čaruge. S obzirom da Jocina »popula- 
rnost« u vrijeme njegova hajdukovanja nije ničim 
zaostajala za Čaruginom, ovim radom željela bih 
ljude upoznati s »viteškim hajdukom Moslavine«, 
Jocom Udmanićem. Analizom Pozorovih članaka 
te sintezom radova na temu hajdučije, pokušala 


1 Stjepan, Mrakužić, Pedesetgodišnjica hajduštva Udmaniće- 
va na Kotarima, Samoborski list, Samobor, 1914., br. 22. 

sam prikazati njenu problematiku i Udmanićevo 
hajdukovanje. 


Pojam hajduk najvjerojatnije dolazi od turske 
riječi haydut koja znači odmetnik, razbojnik. 


Taj pojam koristi se i za odmetnika uopće, 
razbojnika, provalnika, lopova, tata, kao i za tje- 
lesnog stražara, gardista, pandura. Na turskom ri- 
ječ harami znači razbojnik ili bandit, a harambaša 
(harami+baša-glavar) bio je vođa ili glavar hara- 
mija, odnosno hajduk.? 


Naziv se javlja s dolaskom Osmanlija u jugo- 
istočnu Europu i odnosi se na odmetnike od zako- 
na bez obzira na pobude njihova odmetanja-bijeg 
pred odmazdom, borba protiv vlastodržaca, osveta 
za učinjenu nepravdu, drumsko razbojstvo, plja- 
čka i drugo. Hajdukovanje kao oblik borbe protiv 
narodu omrznute vlasti, jer je to onaj svojevrsni i 
jedini prijelom sa zakonom koje najširi krug na- 


2 Bratoljub Klaić, Rječnik stranih riječi, Zagreb: Nakladni 
zavod Matice hrvatske, 1990., str. 512.1 518. 

roda može prihvatiti, potiče iz srednjovjekovnog 
drumskog razbojništva koje je bilo rašireno u svim 
zemljama Europe, a posebno u Francuskoj, Italiji i 
Velikoj Britaniji. U zemljama pod osmanlijskom 
vlašću na Balkanu hajduci su »narodni branite- 
lji«, pripadnici pokreta otpora protiv Osmanli- 
ja, ali oni, kao 1 svi osvajači, hajdučiju smatraju 
samo razbojništvom kojem se sudilo po kratkom 
postupku 1 koje se svrstavalo u krivičnu djela- 
tnost. Međutim, patrijarhalna društva imaju svoj 
posebni običajni, moralni kodeks koji četovanje u 
Crnoj Gori, Hercegovini ili uskočke upade u tu- 
rsku Liku ne smatraju nikakvim oblikom pljačke, 
nego jednim uobičajenim načinom privređivanja.“ 


Nakon poraza osmanlijske vojske krajem 16. 
stoljeća uslijedio je nagli razvoj hajdučije na Ba- 
Ikanskom poluotoku, kao reakcija na pojačanu ek- 
sploataciju pokorenih naroda. U 19. stoljeću hajdu- 
čija više nema oslobodilački duh, već čisto socija- 
Ini i razbojnički karakter _koji se u Srbiji javlja u 
ustancima protiv Osmanlija u razdoblju od 1804. 
do 1815. godine. Do pojačane hajdučije dolazi za 
vrijeme Austro-Ugarske i mletačko-turskih ratova. 


U primorskim krajevima javlja se specijalni 
tip hajduka-uskoka koji se kao poluregularne mle- 
tačke jedinice bore protiv Osmanlija. Hajdučija 
je osobito cvjetala na konfiguracijski pogodnom 
tlu bogatom planinama, šumom i močvarama, u 
pograničnim oblastima zbog lakog prelaženja gra- 
nice te u krajevima s razvijenim karavanskim pro- 
metom i trgovinom. 


Narodna pjesma 1 legenda idealizira hajduke i 
pretežno ih prikazuje kao narodne junake. 


Ljudi su ih često smatrali svojim jedinim za- 
štitnicima jer su čuvali obraz domaćinu i kući i 
jer su uvijek bili spremni boriti se za interese po- 
tlačenih, što svjedoči i izreka: »Otkad nestade ha- 
jdukova od onda nema pravice za nas nevoljne si- 
romase«. Hajduci kao osvetnici, djelitelji pravde, 
lukavi 1 velikodušni ratnici zapravo simboliziraju 


3 Dragan Jovašević, Hajdučija: između istine i legende, 
Beograd: Biblioteka Karibi, 1988., str. 18. 

4 Dragutin Pavličević, Hajdučija u Hrvatskoj 60. godina 19. 
stoljeća, Radovi Zavoda za hrvatsku povijest Filozofskog 
Jakulteta, sv. 20., Zagreb, 1987., str. 130. 


i personificiraju nepobjedivost naroda. Zato su ha- 
jduci uživali povjerenje, zaštitu, primali obavije- 
sti, hranu, odjeću, dobivali sklonište i jatake u sva- 
kom selu u kojem bi, većinom besplatno, boravili i 
između akcija liječili rane ili zimovali. Bilo je pak 
i suprotnih mišljenja, primjerice, jedan narodni 
pjesnik pjeva: »Udariše iz gore hajduci, gore robe 
neg iz Bosne Turci.« Postojali su i hajduci koji 
nisu birali svoje žrtve samo među bogatijima, ali 
i oni su u većini slučajeva prikazani kao heroji. O 
tome svjedoče mnoge pjesme, legende i priče koje 
su i danas prisutne u narodu.? Strah od hajdučke 
osvete, pljačke ili paljevine kuće i gospodarskih 
zgrada, uz već spomenuti tradicijski, emotivni 
odnos pučanstva prema njima, onemogućavao je 
efikasnu borbu protiv hajduka. Usprkos brojnim 
četama pandura, tzv. četnika, oružnika, krajišni- 
ka koji su krstarili šumama i postavljali zasjede, 
neke družine djelovale su uspješno godinama jer 
su imale ne samo solidarnost stanovništva, nego 
i obavijesti o namjerama progonitelja, osigurana 
skrovišta i mogućnost prebacivanja u druga po- 
dručja. Zato se hajdučija razvija uglavnom u pogra- 
ničnim predjelima, npr. u Slavoniji gdje se moglo 
lako prijeći u Bosnu i Mađarsku, u Lici i u Kraji- 
ni, Srijemu, Banatu i Dalmaciji. Teško je ocijeniti 
što je bila hajdučija: oblik borbe za socijalnu pra- 
vdu ili pak političko odmetništvo koje često ima 
svoj program i neku etiku, iako često osvetničku 
i anarhističku. Gdje je razlika takve hajdučije od 
lupeštva, razbojstva, grabeža kojem je jedini cilj 
bio otimanje tuđeg dobra?* Upravo zato hajdučija 
je vrlo kompleksan i težak predmet istraživanja. 


Hajdučija u Hrvatskoj 


Hajdučija je u početku i drugoj polovini 60- 
ih godina bila u porastu, a previranja na selu nisu 
prestajala od nemira 1848. godine. Uzroci hajdu- 
čije daleko su složeniji problem nego što se to na 
prvi pogled čini i zahtijeva duboko zadiranje u 


5 Šime Peričić, Hajdučija u Dalmaciji, Radovi Filozofskog 
Jakulteta u Zadru, sv. 33, Zadar, 1996., str. 186-187. 

6 Dragutin Pavličević, Hajdučija u Hrvatskoj 60. godina 19. 
stoljeća, Radovi Zavoda za hrvatsku povijest Filozofskog 
Jakulteta, sv. 20, Zagreb, 1987., str. 131-133. 

društvo toga doba, ali, s druge strane, nije teško 
zaključiti da je hajdučija povezana s razdobljima 
ratova, ustanaka, nesigurnosti, s krizama, anarhi- 
jama, nerodnim godinama, pojavama gladi, sto- 
čnim i ljudskim epidemijama. 

Upravo takvo stanje vlada u Hrvatskoj u 19. 
stoljeću. Dakle, iako su ukinuti feudalni odnosi, 
uveden je obvezan otkup za sve zemlje i dužnosti 
seljaka čime se feudalizam zadržava sve do poče- 
tka Prvog svjetskog rata. Dolazi do raspada kućnih 
zadruga, posjedi se usitnjavaju, a uslijedila je i ve- 
lika agrarna kriza. Na ovako teško stanje na selu, 
aiu gospodarstvu uopće, nadovezale su se stočne 
zaraze i nerodne godine, rat s Pruskom, a pojavi- 
la su se i dva vala socijalnog bunta na selu. Zbog 
teškog stanja u državi ljudi se češće odlučuju i na 
krađe, razbojstva, odnosno na bilo koji prijestup, 
a onda, kako bi izbjegli sud ili zatvor, odlaze u ha- 
jduke. Upravo je to bila česta reakcija i na regru- 
taciju. Ljudi su se odmetali u šume, ne samo kao 
pojedinci, nego i u većim skupinama, primjerice, 
pojedine obitelji, kućne zadruge pa i čitava sela. 
Često su u hajduke odlazili pošteni ljudi koje je na 
to natjerala nepravda, nezakonitost, nasilje, poli- 
tičke prilike, a veće skupine seljaka odmetale su se 
zbog neimaštine, gladi i siromaštva. Dakle, uzroci 
hajdučije vrlo su isprepleteni i povezani uzročno- 
-posljedičnim vezama, a »jezgru« hajdučije treba 
tražiti u ruralnim područjima, dok su gradski pre- 
djeli samo povremene mete napada. Tako se, pri- 
mjerice, u Slavoniji dogodio veći broj razbojstava 
na cestama. Razbojnici su često dolazili iz Krajine 
i Ugarske, kamo su nakon zlodjela mogli i pobjeći. 
U Slavoniji su postojale razbojničke bande s jata- 
cima koje je dio seljaka smatrao junacima. Tamo 
je, posebice u Požeškoj županiji, 50-ih godina 
vladala »opća nesigurnost poradi hajdučkih četa 
i razbojnika.« Na glasu bila je četa harambaše 
Maksima Bojanića kojeg nazivaju »posljednjim 
slavonskim hajdukom.« Vijesti o pojavi novih 
hajdučkih družina učestale su od 1861. godine. 
Stizale su od Fruške gore na istoku sve do Gorskog 
kotara nadomak Rijeci. Najugroženije bile su ceste 
od Zagreba prema Osijeku preko Bilogore 1 Viro- 
vitice te preko Kutine, Požege i Našica. Slijedi 
raspisivanje velikih nagrada za prijavu i hvatanje 

hajduka koje je dalo prve značajnije rezultate 
u Virovitičkoj i Požeškoj županiji. Uhvaćena 
je većina hajduka, npr. Maksim Bojanić, Bane 
Popović i Mato Petrović. Nagrade za uhvaćene 
hajduke isplaćivalo je Ministarstvo rata u Beču, a 
kad je dvorski kancelar Ivan Mažuranić obavije- 
stio Ministarski savjet o nepovoljnom stanju javne 
sigurnosti u Hrvatskoj, na sazvanu sjednicu došao 
je osobno 1 car Franjo Josip I. te zahtijevao oštrije 
mjere i uvođenje prijekog suda. Kad su početkom 
1863. slavonski hajduci uhvaćeni i rastjerani, oko 
Pakraca i Kutine u Požeškoj županiji pojavili su se 
bosanski doseljenici koji su se odmetnuli u šume, 
a bilo je i onih koji su prešli Savu te nastavili 
četovati na hrvatskoj strani. Od doseljenih Bo- 
sanaca ustrojena je družina Sime Todorovića koja 
je napadala oko Pakraca, ali je on uskoro uhvaćen. 
I na sjevernim obroncima Papuka i Krndije po- 
javljivali su se hajduci, osobito oko Voćina, Po- 
dravske Slatine, Orahovice pa sve do Našica. 
Hajdučke skupine bile su sastavljene uglavnom 
od seljaka iz podgorskih sela Papuka i Psunja, kao 
i od bosanskih prebjega. Nakon 1865. pojavile su 
se nove hajdudučke družine od kojih je bila na- 
jpoznatijia upravo ona moslavačkog hajduka Joce 
Udmanića u središnjoj Hrvatskoj, Tome Čuturića 
u Slavoniji te Đorđa Popovića, Petra Ličanina i 
drugih. Dakle, u središtu su Slavonija, Moslavina, 
Lika i Banovina, ali njihovo se četovanje sve više 
približava Križevcima, Varaždinu pa i Zagrebu. 
Kad je pritisak hajduka prešao snagu pojedinih 
županija, intezivno se u progon uključilo i Namje- 
sničko vijeće iz Zagreba koje »poradi herdjavog 
stanja javne sigurnosti« šalje u Požešku županiju 
jednu četu vojnika. Uskoro je potražnja za takvim 
četama porasla i po ostalim dijelovima Slavonije 
i Hrvatske jer redarstvo i oružništvo više nije mo- 
glo izaći na kraj s hajducima. Tijekom 1866. stižu 
brojne vijesti o hajkama na hajduke, ali značajni- 
Jih rezultata uglavnom nije bilo. Osim slavonskih, 
moslavačkih i bilogorskih gora, hajdučija se tih 
godina širila i u Lici. Gotovo da i nije bilo veće 
hajdučke družine u Slavoniji ili Moslavini u kojoj 
nije bilo ličkih hajduka, npr. Petar Ličanin, braća 
Uzelci i Štimac u četi Joce Udmanića. 

Od ličkih hajduka iz 18. 1 19. stoljeća često se 
spominje Stano Vječevica koji je bio »dobar ha- 
jduk« i zato je uz pomoć naroda dugo hajdukovao. 
Najpoznatiji je, svakako, čuveni Luka Labus koji 
je punih 14 godina uspio ostati na čelu družine i na 
životu, što je za hajduka bila prava rijetkost. Hajdu- 
ci iz Banovine i Korduna upadali su u Hrvatsku, 
ali iu Bosnu. Upravo je iz Banovine došla 1 je- 
dna hajdučica, Karolina Novosel, koja je uhvaće- 
na 1866. kraj Velike Gorice te osuđena na smrt. 
Osim Karoline, poznati banijski hajduci bili su 
Vaso Rogulja i Mato Krstić, uhvaćeni i smaknuti u 
Petrinji. Poseban problem bili su bosanski prebje- 
zi koji su zbog teškog položaja, pomankanja ze- 
mlje i zarade bili često na rubu gladi i očaja pa su 
mnogi od njih, da bi došli do hrane, odlazili u kra- 
đe, pljačku i hajdučiju. Stizale su i čitave obitelji 
bježeći od »turskog zuluma«. Pljačke i krađe često 
su se pripisivale poznatim hajdučkim družinama, 
a izvodili su ih seljaci koje je na to navela sklonost 
prema prekršajima, ali vrlo često 1 bijeda i glad. 
Pljačkaši su se često predstavljali imenima pozna- 
tih hajduka kako bi izazvali strah ili zametnuli trag 
svoga zločina. Uz sve dosad spomenute hajduke, 
postojali su i mađarski hajduci u Slavoniji. Bilo 
je poljoprivrednih radnika iz Mađarske, osobito 
u Virovitičkoj županiji, koji su se povremeno ili 
trajnije odmetali u hajduke ili sudjelovali u poje- 
dinim akcijama. Dakle, hajduka je u Hrvatskoj i 
Slavoniji u drugoj polovici 19. stoljeća bilo po- 
svuda, osobito u gorskim predjelima te graničnim 
područjima. Sastav im je bio šarolik, od zemljopi- 
sne do nacionalne pripadnosti. 


Moslavački hajduk Joco Udmanić 


Moslavina je povijesno-geografsko područje 
na SZ Hrvatske, u prostoru savsko-dravskog 
međurječja. Zaprema prostor Lonjsko-česmanske 
zavale, odnosno čitavo moslavačko podgorje 
okruženo rijekom Česmom sa sjevera i zapada, Lo- 
njom i Trebežom s juga te Ilovom s istoka. Nažalost, 
Moslavina je županijskim ustrojem devedesetih go- 
dina rascjepkana na područje tri županije: Sisačko- 


7 Isto, str. 134-144. 


moslavačke, Zagrebačke i Bjelovarsko-bilogorske. 
U drugoj polovici 19. stoljeća, sve do sjedinjenja 
Hrvatsko-slavonske Vojne krajine 1881., Moslavi- 
na je također bila podijeljena. Ubrajala se među 
hrvatske županije (Križevačka s Popovačom i 
okolicom), te slavonske županije (Požeška s Kuti- 
nom i kotarem), a preostali dio nalazio se u Vojnoj 
krajini, točnije Križevačkoj pukovniji. U razdoblju 
od polovice 1755. do 1848. područje Moslavine 
bilo je poznato po bunama kmetova 1 krajišnika 
koji nastoje smanjiti obveze i izboriti se za ukidajne 
feudalnih odnosa. Stočne zaraze i nerodne godine, 
koje sam već spominjala, pogodile su i Moslavinu 
i dovele je do ruba očaja, gladi i rezignacije. Takve 
godine bile su 1861. i 1862. te 1865. i 1866. godi- 
na.* Nepodnošljivi odnosi i mržnja prilikom dijelje- 
nja zadruga dovodile su do osveta, paljenja kuća, 
gospodarskih zgrada, klijeti te do ubojstava. Opći 
građanski zakonik (1852.) uveo je jednakost svih 
građana pred sudom i uklonio feudalne privilegije, 
ali nije jamčio kvalitetu pravosuđa. Napredak Mo- 
slavine otežavala je nerazvijenost obrtničko-manu- 
fakturnih djelatnosti, pomankanje tehnike i akumu- 
liranog kapitala, loše prometnice koje su u vlažnom 
dijelu godine bile gotovo neprohodne, nerazvijeno 
tržište zbog zaostale agrarne proizvodnje. Uslijed 
nasilnog skupljanja poreza i nameta (u ovrhama 
su žandari i financi vrlo bahato i okrutno postupali 
sa seljacima) poneki su se odmetnuli od zakona i 
zajedno s vojnim bjeguncima stvarali razbojničke 
bande. Najčuveniji odmetnik u Moslavini bio je 
Joco Udmanić.? 


Joco, pravim imenom Josip, rođen je oko 
1843. godine u Moslavini, u Popovači ili selu Vi- 
drenjaku. Otac Petar bio je seljak, a majka Jana 
kućanica. Imao je još tri brata, Franju, Juraja i 
Miju, a najstarija bila je Jocina sestra Jula. Otac 
i brat Franjo bili su skloni neurednom životu pa 
je otac Jocu, još kao sedmogodišnjaka, vodio sa 
sobom u razne krađe kako bi mu pripomogao. Pe- 


8 Dragutin Pavličević, Marko Bedić, Maja Pasarić, Gospo- 
darsko-društveni razvoj Kutine i okolice, Kutina: Matica 
hrvtska, 1996., str. 186-187. 

9 Stjepan Beleta, Društveno-gospodarski odnosi u Moslavi- 
ni od XVII. do početka XX. stoljeća., Zbornik Moslavine 
II., Kutina, 1992., str. 49-50. 

tar Udmanić ubrzo je uhvaćen te je, zajedno sa si- 
nom Franjom, završio u lepoglavskoj tamnici gdje 
je i umro. Sa svojih dvadeset godina Joco je već 
nanizao nekoliko kaznenih djela krađe, a njego- 
vim »početkom« smatra se krađa volova i konja te 
pljačkanje trgovca Hirscha u Popovači. Zbog toga 
ga je Kraljevski sudbeni stol Križevačke županije 
osudio na deset godina zatvora. Dvije godine od- 
ležao je u istražnom zatvoru, a poslije osude, dan 
prije nego što je odveden u Lepoglavu, uspio je 
pobjeći. Joco je, navodno, bio na prisilnom radu u 
vrtu jednog križevačkog odvjetnika. Iskoristio je 
nepažnju stražara i uspio pobjeći.'“ Nakon bijega iz 
zatvora, Joco odlazi u moslavačke šume nedaleko 
sela Gornja Jelenska. Uz Jocu Udmanića poznati 
su i hajduci, njegovi jataci; Ličani Teodor i Jovan 
Uzelac, Đorđe Slijepčević, Petar Ciganin (Jovano- 
vić), Ivan Štimac iz Like, Stjepan Prosinečki i Ivan 
Jandrašanin (oba iz Prigorja ili Zagorja). Osim 
njih, povremeno se spominju i G. Vugrin, Medić, 
Damjanović, Kuzmanović itd. Vrhunac hajduko- 
vanja Joce i njegove družine razdoblje je od 1865. 
do 1867. godine. U jesen 1865. i proljeće 1866. 
godine Udmanićeva četa izvela je niz napada od 
Kutine do Stubice. Za napade u jastrebarskom i 
samoborskom kotaru zaslužna je poznata Zefa pl. 
Pavlović, »bič Božji za Okićance.« Bila je u vezi 
s Ivanom Jandrašaninom i preko njega obavjesti- 
la Udmanića o bogatoj obitelji Tandarića iz sela 
Kotara. Napali su njihovu kuću i odnijeli novac i 
zlatnike te pobjegli. Župnik u Rudama prijavio je 
drugi dan provalu, uhvatili su Udmanića i njegove 
ortake, a Joco je uspio pobjeći.!'!' Nakon toga Joco 
napada bogatog krčmara Heruca u Križevacima, 
točnije Koruškoj. Iz Križevaca su uspjeli pobjeći, 
ali uhvatili su ih u Zagrebu. Naime, Joco i njegova 
družina boravili su u krčmi »Turopljac« u listo- 
padu 1865. Gradskom satništvu prijavljene su tri 
sumnjive osobe koje su kolima prispjele u Zagreb. 
Gradski kaštelan Mirović je krenuo u provjeru s 
pet gradskih oružnika. Putem su naišli na dvojicu 


10 Marino Zurl, Knjiga o Jovi Čarugi i Joci Udmaniću, Za- 
greb: August Cesarec, 1977., str. 109-110. 

11 Stjepan Mrakužić, Pedesetgodišnjica hajduštva Udma- 
nićeva na Kotarima, Samoborski list, Samobor, 1914, 
br. 22. 

sumnjivaca koje je kaštelan zatražio putne listo- 
ve te ih krenuo ispitivati o njihovim poslovima u 
Zagrebu. S obzirom da putne listove nisu imali, 
a jedan od njih je u panici počeo bacati srebrni 
novac, patrola ih je privela. U dvorištu krčme pro- 
nađen je i treći pripadnik Jocine družbe koji je ču- 
vao kola. Tada su uz Jocu privedeni Todor Uzelac 
i Ivan Jandrašanin, dok su četvrtog pripadnika, 
Jovana Uzelca, uhvatili u vlaku za Sisak.!'* Nakon 
sedam mjeseci boravka u Istražnom zatvoru u Za- 
grebu, 7. svibnja 1866. Joco je opet uspio pobjeći 
i vratiti se na Moslavačku goru. O Udmanićevu 
bijegu piše Pozor: »(Udmanić uteko) Tko je jučer 
u pol šest satih po podne prešao preko Markova 
trga, morao je vidjeti, kako su gradski županijski 
panduri i kaznionički stražari sa puškama okolo 
letili. Razlog toj bezobzirnoj trki bijaše na glasu 
razbojnik Udmanić, koji je jučer oko pol pete pre- 
piliv si verige iz iztražnog zatvora bez traga usko- 
čio. Čujemo, da već prije par dana rekao bio, da 
će uteći, makar ga na dnu pakla zatvorili. Kad su 
jučer po podne uhapšenici kao obično pošli u dvo- 
rište na šetnju, nehtjede im se Udmanić pridružiti, 
pa kad se povratiše- Udmaniću ni traga. 


Izrezao je bio komad poda pa izvadio 6-7 ope- 
kah iz bolte nad Culifajovom stajom u poštarskoj 
ulici te se kroz taj otvor spustio iz tamnice u staju, 
gdje baciv uzničku odjeću, obuče haljine kravara, 
otvori staji drvena vrata, te pobježe poštarskom 
ulicom. Gonili su ga na sve srane al dosada uta- 
man. Njekoji tvrde, da su ga vidjeli na sto stubah 
idućega prema ciganskomu varošu. Mi se ne mo- 
žemo dosta načuditi, kako Udmanića, toli pogi- 
beljna čovjeka nenamiestiše u sigurniju tamnicu, 
kako mu ostaviše nož i drugo orudje, da tobože 
pravi tamburice, a iztraga i konačna razprava mo- 
gla se za 7-8 mjesecih svršiti.«!? 


Četa se ponovno okupila i počeli su novi napa- 
di na sajmu u Garešnici i u Lupoglavu kraj Dugog 
Sela. Uslijedio je boravak kod jataka u selu Klisi 
gdje su, kako piše Pozor, hajduci i seljaci priredili 


12 Stevo Petrović, Joco Udmanić (O 50-godišnjici njegova 
uapšenja u Zagrebu), Narodne novine, Zagreb, 1915., 
br. 174. 

13 Udmanić uteko, Pozor, Zagreb, 7. 5. 1866, br. 144. 

»majales«, majansku svečanost u prirodi. Tada su 
ih napali oružnici i umjesto hajduka ubili nekog 
seljaka za kojeg su tvrdili da je jatak. Izvjestitelj 
kaže da je stanje »vele ozbiljno« te zaključuje: 
»Ne preostaje nam ino, van umoliti visoke oblasti, 
nije-li već skrajne vrieme, da se stvori nuždni od- 
bor od pet oblastih, kojim se na granicah žalostno 
kolo igra. To su pako županije požeška, viroviti- 
čka 1 križevačka, pa dvie pukovnie. Taj odbor bi 
se morao osigurati potrebnimi organi, da gone i 
progone razbojnike, i da jim posao bez uspjeha. 
A nebi li bilo shodno, kao što bijaše u šomogjskoj 
županiji, proglasiti prijeki sud?«'“ 


Odmah zatim, 31. svibnja 1866. godine, otišli 
su u selo Sirač kraj Daruvara i tu opljačkali go- 
stioničara Frieda kojeg su i pretukli zajedno sa 
ženom. Za to vrijeme vojska 1 oružništvo tražili 
su ih u Moslavini. Još jedan dopis svjedoči i o po- 
vremenoj okrutnosti Udmanića i njegove družine. 
U kolovozu 1866. pretučen je župnik Kovačić u 
Sesvetama... »jedan od njih opsovav ga udari ga 
toli kundakom u usta, da mu je namah tri zuba 
izbio...«> Ovakvo ophođenje s napadnutima obi- 
čno se događalo kad dotični nisu odmah isporu- 
čili ono što se od njih zahtijevalo. Dan prije ovog 
dopisa izašao je i jedan koji svjedoči o sasvim 
suprotnom ponašanju Udmanića. Dopis govori o 
kapelanima iz Zagreba koje je Joco presreo kod 
Sesveta. S njima je popričao o politici, ratu, no- 
vostima te je naredio svojim jatacima da sakriju 
oružje ispod kabanice 1 da se »ne drže baburasto«. 
Udmanić nije opljačkao kapelane, rekao im je da 
nekoga čeka, dopustio im da slobodno odu na li- 
vadu, gdje su i naumili, ali pod uvjetom da priče- 
kaju do pola sedam i tek onda krenu za Zagreb i 
slobodno govore koga su sreli.!“ 


Dakle, unatoč odioznosti Udmanićeve »pro- 
fesije« i povremenim nasilnim incidentima, Joco 
je itekako želio da ga se zapamti kao pozitivca, 
koliko god je to moguće. To će nam kasnije po- 
tvrditi i pismo koje je kod njega pronađeno nakon 
posljednjeg obračuna. 


14 Razbojnički majales, Pozor, Zagreb, 30. 5. 1866, br. 164. 

15 Udmanić pred vratima, Pozor, Zagreb, 31. 8. 1866., br. 
239. 

16 Razgovor s Udmanićem, Pozor, Zagreb, 30. 8. 1866., br. 
239. 


Budući da je u Moslavini zavladala opća nesi- 
gurnost i strah, 10. lipnja 1866. započela je potjera 
za Udmanićem i njegovom družinom, a odmah za- 
tim proglašen je i prijeki sud u kutinskom kotaru. 
Koliki je strah vladao pokazuje i činjenica da se 
biskup Strossmayer nije usudio krenuti na put u 
Jamnicu gdje se trebao liječiti, a na temelju koje je 
nastala i poznata uzrečica: »Na put bi iš'o biskup 
Štroca, al' ga plaši hajduk Joca«.!" 


U selo Šartovac koje se nalazilo sjeverno od 
Kutine i smatralo se glavnim pribježištem hajduka 
upućen je odred od 20 oružnika i 10 četnika kojim 
je isključivi zadatak bio četovanje protiv hajdu- 
ka. Jedan je dječak dojavio Udmaniću da dolaze 
žandari pa ih je ovaj spremno dočekao. Dvojica 
oružnika su ubijena, a »Udmanićevci« su uspjeli 
pobjeći. Potjera je dobila značaj prave ofenzive, 
odredi vojske i oružnika krenuli su iz Moslavine, 
tj. iz Popovače, Kutine, Pakraca, Daruvara, Me- 
đurića i Gaja, a glavni smjer potjere bile su šume 
oko Šartovca, »hajdučkog gnjezda«. Nakon suko- 
ba hajduci su izmakli prema Gojlu, odatle u šumu, 
a brojne potjere bile su bezuspješne. Uhvatili su 
samo nekoliko jataka i pronašli Udmanićevu ka- 
banicu koju je oteo žandarima u Dugom Selu. 
Dopisnik Pozora završava riječima: 


»Doista Bogu je plakati, što nas evo njekoliko 
lupežah toliko žrtvah stoji, ali za oto će pred Bo- 
gom odgovarati oni, koji nedadu našim oružnikom 
za vrieme nesigurnosti bolje oružje. Ta šta će oni, 
molim vas, jedan oružnik jednom jednocjevkom 
proti, od glave do pete, naoružanom u lupežu na- 
činiti? Videant consules!«!? Gotovo svaki članak 
završava kritikom upućenom zemaljskoj oblasti 
te povjereniku sigurnosti za koje dopisnik Pozora 
kaže da se bave jedino obrađivanjem svojih vrtova 
umjesto da neprestano progone hajduke. Vrlo česti 
komentar vezan je za slabo naoružanje oružnika te 
na činjenicu da »pod oružjem stoji 800.000 mo- 
makah, a kukavna 4 stvora pliene i more ljude po 


17 Ferdo Šišić, Korespondencija Rački-Strossmayer, Zagreb: 
JAZU, 1928., str. 33. 

18 Dragutin Pavličević, Hajdučija u Hrvatskoj 60. godina 
19. stoljeća, Radovi Zavoda za hrvatsku povijest Filo- 
zofskog fakulteta, sv. 20., Zagreb, 1987., str. 148. 

19 U Kutini, Pozor, Zagreb, 11. 6. 1866., br. 135. 

ovdašnjoj okolici.«*" Problem je bio i u tome što 
gospoda nisu željela razdijeliti oružje seljacima 
koji bi se njime obranili i bilo je teško očekivati 
da će se bilo tko od njih podići na hajduke. Ovako 
to opisuje Pozorov dopisnik: »A čega se boje ta 
gospoda od našega mirnoga puka, koji bi si htio 
braniti imetak od hajdučke napasti? Udmaniću 
slobodno nositi šest revolverah, a vodje seljačkih 
patruljah šeću se-risum teneatis amici-sa praznom 
luntom, a u torbi ni zrnca praha, ili sačine. No to 
će ti ukebati Udmanića!«?! Na temelju ovoga mo- 
žemo zaključiti da vlasti još uvijek ne shvaćaju 
ozbiljno opasnost od Udmanića-straža u zatvo- 
ru je slaba, oružnici i seljaci su slabo naoružani 
i »lako je onoj gospodi sada sjediti u bielih dvo- 
rovih nuz dovoljnu sigurnost, pa ih ni briga nije 
sada za Udmanića.«“ Istraga je i dalje tekla sporo, 
unatoč proglašenju prijekog suda. Zašto je tome 
tako, razjašnjeno je u članku Pozora od 23. kolo- 
voza 1866. 


U Zagrebu je određena konačna rasprava pri 
Kraljevskom sudbenom stolu protiv Udmanića i 
njegovih jataka. U daljnjem tekstu doznajemo za- 
što se na tu raspravu čekalo deset mjeseci. Istraga 
je bila povjerena predsjedniku Kraljevskog sudbe- 
nog stola Blažiću koji je tada od uhapšenih zloči- 
naca, među kojima je bio i sam Udmanić, uspio 
dobiti priznanje o počinjenim djelima i sudioni- 
cima. Budući da su potonji bili iz okolice Kutine, 
Blažić je predložio da mu se dopusti izlazak na 
teren te da će za nekoliko dana, do 12. studenog 
1865., završiti istragu. 


Problem je nastao oko isplate Blažića kojeg je 
za dvanaestodnevni teren trebalo platiti 100 forinti 
pa je sudac-istražitelj odugovlačio s odlukom. Ba- 
nski stol bio je protiv tog izaslanstva te je odlučeno 
da se istraga nastavi dopisivanjem s dotičnim obla- 
stima. Sudbeni stol još je dva puta slao svoju za- 
molbu na Banski stol, ali ništa se nije promijenilo. 


U međuvremenu Udmanić je pobjegao iz za- 
tvora, 7. svibnja 1866. Nakon Jocinog bijega iz 


20 U Pakracu, Pozor, Zagreb, 5. 6. 1866., br. 165. 

21 _Udmanić u okolici zagrebačkoj, Pozor, Zagreb, 14. 9. 
1866., br. 251. 

22 Potjera za hajduci, Pozor, Zagreb, 15. 6. 1866., br. 174. 


344 


zatvora, Banski stol okrivio je Sudbeni za povr- 
šnu istragu, a Sudbeni stol prebacio je krivnju na 
Banski stol pa su im dodijeljeni ukori, a Blažić je 
uklonjen iz kaznene referade.? 


Još jedan u nizu propusta sudbenih vlasti po- 
mogao je Udmaniću da uspješno nastavi svoje 
hajdukovanje. U kolovozu 1866. šire se vijesti o 
pohodu Udmanića u neposrednoj okolici Zagreba, 
ali on je tada u Moslavini gdje je ubio svoga ha- 
jdučkog prijatelja Petra Ciganina, navodno zbog 
toga što je opljačkao jednog siromašnog seljaka. 
Ovaj podatak iskoristili su svi autori koji su pisali 
o Udmaniću kao dokaz da je bio plemenit hajduk i 
da nije dopuštao pljačku sirotinje.* Mnoge preda- 
je govore o Udmaniću i njegovoj zaštiti i pomoći 
seljaku, a poznata je i njegova krilatica »Ne štedi 
bogataša, čuvaj narod i štedi seljaka.« 


Krajem istog mjeseca 1866. godine u Zagre- 
bu sudilo se dijelu Udmanićeve čete, a presuda je 
donesena 2. rujna 1866. godine. Osuđeni su Đo- 
rđe Popović, Ivan Štimac (teška tamnica do smrti), 
Stjepan Prosinečki, Ivan Jandrašanin (tamnica na 
20 godina), Vugrin (tamnica na 12 godina) te Mara 
Treiberova (tamnica na 2 godine). Dok je sud za- 
sjedao, Udmanić je s preostalim članovima svoje 
čete napao okolicu Sesveta. Oružnici i vojska uza- 
lud su patrolirali od Zeline do Zagreba jer se Ud- 
manić prebacio preko Zagrebačke gore i 7. rujna 
operirao oko Stubice, zatim Podsuseda, a stizale su 
vijesti da je viđen i u Šestinama, Samoboru, Suse- 
dgradu i Rakovu Potoku. Kod Stubice opljačkao je 
župni stan u Kraljevu Vrhu, a dva dana kasnije sa 
svojim jatacima ostavio je novac da bi stenjevački 
župnik održao misu za njega!“ Veliki župan Ivan 
Kukuljević morao je ostaviti svoj županijski ured 
u Zagrebu i organizirati potjeru oko Susedgrada.?" 
Kad se dobro osigurala zapadna strana Zagreba, 
Udmanić se opet pojavio u okolici Sesveta i u Gli- 


23 Razprava u iztragi proti Josipu Udmaniću i drugovom, 
Pozor, Zagreb, 23. 8. 1866., br. 232. 

24 Pavličević, Hajdučija u Hrvatskoj 60. godina 19. stolje- 
ća, str. 148. 

25 Osuda proti Udmanićevim ortakom, Pozor, Zagreb, 3. 9. 
1866., br. 241. 

26 Iopet Udmanić, Pozor, Zagreb, 11.9. 1866., br. 248. 

27. Udmanić u okolici zagrebačkoj, Pozor; Zagreb, 14. 9. 
1866., br. 251. 

bokom Jarku nedaleko sela Popovca zaustavio 
svetoivanskog kotarskog suca Dragutina Domja- 
nića. Bio je to, vjerojatno, otac pjesnika Draguti- 
na Domjanića. Na nekoliko mjesta tvrdi se da mu 
je Udmanić doista uzeo kočiju i novac, ali mu je 
ostavio toliko novca da može u Popovcu unajmiti 
kola i odvesti se s obitelji u Zelinu. Ubrzo napada 
i ivanićgradskog trgovca Kundeka, a novčano je 
ucijenio i župnika u Ceru. Šalje mu pismo i poru- 
čuje da pošalje 300 forinti, a na kraju se potpisuje 
s Joco Udmanić, s. r. (sada razbojnik). Nakon što 
je zarobljen i pakrački trgovac Mueller, ban Šokče- 
vić piše Dvorskoj kancelariji u Beč da se poradi na 
brzini rješavanja predmeta jer je stanje ozbiljno. 
Početkom prosinca 1866. godine obavijestio je 
vojničko zapovjedništvo da će dvije satnije osje- 
čke pješačke pukovnije kao posada biti prebačene 
u Požegu. Osim toga, u kutinski kotar doći će još 60 
momaka iz pukovnije grofa Gyulaja kao i 50 mo- 
maka iz Prve banske pukovnije u sisački kotar kako 
bi sudjelovali u progonima hajduka. 


Intervencija bana Šokčevića i redovne vojske, 
odnosno krajišnika koji su morali pomagati oru- 
žnicima i četnicima, pokazuje kolika su prijetnja 
bili hajduci i da je vlast ovaj put ozbiljnije pristu- 
pila problemu. Krajem 1866. i početkom 1867. 
godine povećana je aktivnost brojnih potjera, Ud- 
manić je često iznuđivao novac od bogatih posje- 
dnika, svećenika i trgovaca uz pomoć ucjenjiva- 
čkih pisama koja su najčešće nosili seljaci koji su za 
to dobivali nagrade. Kukoviću, gospodaru velikog 
imanja u sisačkoj Posavini, pisao je da mu poša- 
lje 1000 forinti. Ako to ne napravi, zapaliti će mu 
imanje. Kuković je zbog toga pobjegao u Zagreb. 
Nedugo zatim, slično pismo poslao je i stubičkom 
župniku Kralju koji mu je poslao četvrtinu zatraže- 
nog iznosa. Međutim, odmah se posumnjalo da to 
nije u ovom slučaju napravio Udmanić, nego neki 
drugi ucjenjivač koji je za iznudu iskoristio strah 
od tog poznatog hajduka. Proširila se 1 vijest da je 
Udmanić došao u Granešinu kraj Dubrave, na vra- 
ta Zagreba, odmah je poslana potjera koja je bila 
bezuspješna, jer je vjerojatno bila riječ o lažnoj 
obavijesti. Posljednje prijeteće pismo Udmanić 


28 Pavličević, Hajdučija u Hrvatskoj 60. godina 19. stolje- 
ća, str. 149-150. 


je poslao Marku Horvatiću, lipovljanskom trgo- 
vcu, u kojem se potpisao kao »Joco Udmanić, te- 
ški razbojnik«. Joco je bio čovjek od riječi, tj. ako 
bi ucijenjeni platio zadani iznos, Udmanić ga je 
ostavljao na miru. 


U veljači 1867. godine Visoka dvorska ka- 
ncelarija povisila je nagradu za Udmanića na 
2 000 forinti. Javio se još jedan problem vezan 
uz »motivaciju« za progon hajduka. Nagrade za 
uhvaćenog razbojnika nisu se isplaćivale ili se na 
njih jako dugo čekalo. 


Upravo u dopisu Pozora koji govori o povi- 
šenju novčane nagrade za predaju Udmanića piše 
da je još prošle godine ustrijeljan razbojnik Ku- 
zmanović koji se spominje i kao član Udmanićeve 
družine. Nagrada za njega bila je 300 forinti, ali 
nije isplaćena.? 


Potjere za Udmanićem postaju sve učesta- 
lije 1 brojnije, sve dok jedna od njih nije urodila 
plodom. Veliki sudac Pajanović poslao je 27. ve- 
ljače 1867. iz Siska u Zagreb brzojav koji glasi: 
»Udmanić, boreći se s oružnicima poginuo. Pao 
je jedan oružnik, a jedan ranah zadobio.« Pozor 
je odmah objavio vijest da je jedna oružnička pa- 
trola od 5 članova u selu Potoku kraj Ludine naišla 
na Udmanića u jednoj seljačkoj kući. Opkolila je 
kuću i pozvala ga na predaju, a kad je ovaj to od- 
bio i počeo pucati, zapalili su kuću i prisilili ga 
da izađe van. Ubio je jednog oružnika, ranio je 
policijskog načelnika Pražaka, a dok se borio s 
trećim, prišao je ranjeni Pražak i kuburom upu- 
cao Udmanića u glavu.*“ Pozorov članak završava 
riječima: »Našli su na njem svilen pojas, izvezen 
srebrom, i naprsih od mjedi križ, i drugih još 
coprijah, koje su ga štitit imale od puščena praha, 
al nisu mogle zaštiti od Pražakove kubure. 


Ovako božja kazna sastiže malo kašnje, 
malo ranije svakog zlotvora, a ovom zlotvoru 
nedao Bog da se ikada u našoj domovini nadje 
nasljednik.«?! U posljednjim satima Udmanićevog 


29 O ucjenah na razbojničke glave, Pozor, Zagreb; 14. 2. 
1867, br. 37. 

30 Pavličević, Hajdučija u Hrvatskoj 60. godina 19. stolje- 
ća, str. 150. 

31 _Udmanić, Pozor, Zagreb, 1. 3. 1867., br. 51. 

života nastale su razne priče o izdaji u njegovoj 
družini, o ljubomori njegove ljubavnice jer je bio 
s drugom itd. Međutim, najbliža istini verzija je 
da je jedna starica javila mjesnom mlinaru Sche- 
nku da se Udmanić nalazi u jednoj kući, a ovaj 
je otišao u Popovaču i to dojavio oružnicima koji 
su krenuli u selo Potok i tamo ga zatekli. Neko- 
liko dana nakon Udmanićeve smrti, gospodin iz 
Siska, poznat pod inicijalima M. J. L., reagira na 
članak Pozora u kojem su objavili njegovu smrt. 
Izražava čuđenje kako dopisnik nije poslao tekst 
posljednjeg Udmanićevog pisma koje je nađeno 
u njegovoj lisnici. Budući da je dotični gospodin 
uspio »prepisati si taj sastavak«, dostavio ga je 
Pozoru te naglašava »... na svaki način zanimivo 
je znati, kako i najokorjelijega zločinca kadkada 
obuzmu tužna čustva, da ganut sa užasom motri na 
mračnu šikarjem i korovom zaraštenu stazu, što ju 
je nastupio; zaokupljen takovimi misli napisao je 
Udmanić sljedeći sastavak: 


»Žalostnim srcem premišlavam olovkom u 
desnici na truloj kladi sedeći svoj nesretni život te 
ovako na artiju slažem. Nećujem glasa matere ni 
otca, brata ni sestre, kojibi mi žalostno srce razve- 
selili. Jadni drugovi sami sebi utehe dati nemogu 
jer proklinju dane i mesece u kojima su odgojeni, 
tim još večma moje srce razbolujući. Čuju se gro- 
movi od pušaka koje veseli seljaci u kolu izbaci- 
vaju a ja nesretnik prognan moram kao zvjerina u 
dalekoj šumi čutati. Blagdan je takvi kog nebude 
do godine druge. Neznam hoću li živu glavu do 
onda nositi a sad u žalosti bivam i srcem nemir mi 
lada, nu hvala Bogu jela, pitja i na volji odeče još 
mi nije nestalo, ali to je sve uzalud jer mi sve pre- 
sedne kad se setim strašnog života moga a i nesre- 
tne familije koja cernim obrazom izmedju naroda 
hoda. Nesretni otac porad zločina moga u tamnici 
preminuo je, siromašni brat mesto mene i danas u 
težkoj tamnici kuka a ostalu bratju i kukavnu ma- 
ter svaki dan progone koja će još najposle morati 
pobeći ko što sam i ja. Ja istinabog kad sam pervi 
put zatvoriti nisam bio ništa kriv, ali od glada i 
težkih batinah morao sam pobeći i što sam onda 
čineć mogao biti drugo nego zločinac jer medju 
ljude nisam smijo. 

Na slavu 1 čast gospodinu Bogu i dragom spa- 
sitelju a najvećma dok živim i ovud kadkad prola- 
zim, te da se setim muke i progonstva isusova, da 
lašnje i uztrpnije moje razbojničko srce ladam do 
onoga časa dok žalostno izdahnem, te da neradim 
od progoniteljah i zlotvorah mojih, šta bi kao ra- 
zbojni brat raditi imao. 


Poslje smrti moje setiti će se mnogi i mnogi 
ovuda prolazeći i zločinac jadnog života mog, te 
će se okrenuti s puta kojim je pošao i misliti na 
Boga na kojeg je već odavno zaboravio 


Udmanić s. 1.« 2 


Ovo pismo govori nam kako je Udmanić ite- 
kako razmišljao o tome kako će ostati zapamćen. 
Ostavio nam je pismo u kojem se opravdava za 
svoj način života i nedjela koje je učinio, a pi- 
smo svjedoči i o očitoj želji Udmanića da bude 
zapamćen kao pozitivna osoba. Ovu su činjenicu 
ponavljali i mnogi pisci i koristili se njome kako 
im je odgovaralo, ali uvijek s nekim simpatijama 
i opravdanjem za Udmanića koga su nepovoljne 
prilike natjerale na hajdučiju. Njegovo posljednje 
počivalište ostaje nepoznanica. Postoji nekoliko 
predaja vezanih za lokaciju njegova groba-mje- 
sto gdje su se tada pokapali razbojnici u Potoku, 
mjesto na kojem je kasnije bila posađena lipa koja 
je srušena u Drugom svjetskom ratu, a ljudi su je 
zvali »Udmanićeva lipa«, također u Potoku. Po- 
stoji i priča da je pokopan na groblju u mjestu 
Osekovo 1 to ispod oružnika kojeg je ubio. Do da- 
nas nam i to ostaje neotkriveno, ali »hajdučki dikta- 
tor Trojedne Kraljevine«, kako ga je nazivao Po- 
zor, ostat će zapamćen po svom prkosu vlastima 
i nemoći svojih progonitelja u brojnim potjerama, 
kao i domišljatosti u svojim brojnim akcijama i 
prepadima. 


32 Udmanićev list, Pozor, Zagreb, 8. 3. 1867., br. 57. 

Zaključak 


Hajdučija u Hrvatskoj, osobito u 19. stoljeću, 
nije dovoljno istražena. Ne javlja se samo u feudal- 
nom razdoblju i za vrijeme Osmanlija, već 1 u pri- 
jelaznom razdoblju iz feudalizma u kapitalizam. 
To doba bilo je prepuno ustanaka, nesigurnosti, 
ratova, pojava gladi, nerodnih godina i raznih epi- 
demija. Uzroci hajdučije kompleksan su problem, 
ali nije teško zaključiti da su ove okolnosti pripo- 
mogle njezinu javljanju. Ljudi su se češće odluči- 
vali na zločin, a onda, da bi izbjegli sud, bježali su 
u hajduke. Hajdučija obično počinje kao indivi- 
dualni protest koji se manifestira kao razbojništvo 
ili otpadništvo, a u određenim prilikama ta pojava 
postaje organiziranija, masovnija i dobiva značaj 
socijalnog otpora protiv bogatijih 1 utjecajnijih 
slojeva, vlasti i nemogućih životnih uvjeta. Među- 
tim, teško je ocijeniti gdje prestaje razbojništvo, 
a gdje počinje hajdučija u tradicijskom smislu te 
riječi i da li su hajduci novijeg vremena samo ra- 
zbojnici ili neki neki socijalni egalizatori. Hajdu- 
čija se obično razvijala u pograničnim, gorskim, 
šumovitim i močvarnim područjima, podalje od 
prometnica i gradova gdje su se hajduci mogli la- 
kše skrivati. Hajdučija je bila široko rasprostranje- 
na, od Slavonije i Moslavine pa sve do Gorskog 
kotara i Dalmacije. Početkom 60-ih godina četuju 
brojne družine, ali ona moslavačkog hajduka Joce 
Udmanića bila je najpoznatija. O njemu pisani ro- 
mani, pripovjetke, feljtoni i novinski članci, na- 
stala je čak i opereta. Udmanićevo hajdukovanje 
vjerno je pratio Pozor čiji su članci bili glavni 1z- 
vor ovoga rada. Družina Joce Udmanića izazivala 
je strah bogatih trgovaca, činovnika, svećenika, a 
uživala je punu potporu i popularnost u puku jer 
je Joco štitio seljake i povremeno ih novčano po- 
magao. Razlog njegovog uspješnog hajdukovanja 
bile su vlasti i nadležni organi koje nisu shvaćale 
dovoljno ozbiljno hajdučiju i Udmanića. Zbog sla- 
be straže biježi iz zatvora, oružnici koji odlaze u 
potjere za njim nisu dovoljno naoružani, a Banski 
stol ne odobrava istragu na terenu. Sve to pomoglo 
je ionako spretnom Udmaniću. Međutim, usprkos 
uvedenim izvanrednim mjerama, pojačanom zala- 
ganju županija, bana, Namjesničkog vijeća, Dvor- 
ske kancelarije te pomoći iz Vojne krajine i Beča, 


sve češćoj primjeni izvanrednih mjera, prijekog 
suda, brojnih hapšenja i smaknuća hajduka te po- 
zamašnih nagrada u novcu, do izražaja došla je 
nemoć u borbi protiv hajdučije koju je sve više 
pomagao 1 štitio narod. U Pozorovim člancima 
uvijek sam nalazila na kritiku i čuđenje autora za- 
što seljaci povlađuju Udmanića. Razlog tome nije 
bila samo Jocina zaštita seljaka, već i činjenica da 
su se neki od seljaka bojali osvete, a nisu imali 
ni oružje. No, nakon brojnih potjera na Udmanića 
i njegovu družinu, jedna je na kraju i uspjela te 
je Joco ubijen krajem veljače 1867. godine u selu 
Potoku. Uz njega nađeno je i pismo koje je objavio 
Pozor, a u njemu se Joco kaje za svoj način života i 
piše kako su ga bijeda i loš postupak vlasti otjerali 
u hajduke. To pismo pripomoglo je Udmanićevoj 
glorifikaciji. S obzirom da su najopsežniji izvori o 
Udmaniću romani i pripovjetke, teško je potvrditi 
istinitost podataka, što je i za očekivati. Upravo 
zato su u ovom radu izvori članci Pozora koji su 
pomogli donekle pročistiti Jocu Udmanića od pri- 
ča i legendi, a neke i potvrditi (bijeg iz zatvora, 
pljačke svećenstva i trgovaca, potjere...). Dakle, 
možemo neosporno zaključiti da je Udmanić bio 
veliki kriminalac i razbojnik, ali, odmetništvo za- 
odjenuto u plašt hajdučije s prizvukom romantike 
i njegova »robinhudovska« narav, transformirale 
su ga u pučkog junaka i fenomen jednog vremena. 

Summary 


Brigandage in Croatia in the second half of the 


19h century; Moslavina region in more detail 


Keywords: brigandage, brigand/ highwayman, 
outlawry, Joco Udmanić, Pozor 


Brigandage in Croatia, especially in the 19th 
century has not been studied sufficiently. It did not 
exist only in feudal period and during the Ottoman 
reign, but also in transition from feudalism to ca- 
pitalism. The period was full of uprisings, insecu- 
rity, starvation, epidemics and bad years. All these 
made it possible for brigandage to develop: people 
would commit a crime and then, trying to avoid 
trials, became highwaymen. Brigandage usually 
started as individual protests in forms of robbery 
or outlawry; then in given circumstances protests 
got better organized and more widespread, leading 

to social resistance to _richer and more influen- 
tial groups, authority and hard living conditions. 
However, it is difficult to tell where robbers* ways 
end and brigandage in its traditional term starts. 
It is equally hard to define whether highwaymen 
of more recent times are only robbers or social 
rebels. Brigandage usually developed in borde- 
ring, mountainous, wooded or marshy areas, away 
from cities and guarded roads, where highwaymen 
could easily found a shelter. The most notorious 
gang of the “60s was that led by Joco Udmanić 
of Moslavina of whom many a novel, story and 
newspaper article have been written, even an ope- 
retta. His adventures were closely observed by 
Pozor newspaper. Although Udmanić terrorized 
the rich, clergy and authorities, he was popular 
among ordinary people since he used to protect 
them and occasionally even helped them in fina- 
ncial terms. At first no one took him seriously so 
he easily escaped from prisons. 


Besides, pursuits were not properly organized 
nor were the search parties armed enough. 


But one pursuit did prove successful and Ud- 
manić was killed at the end of February 1867 in the 
village of Potok. A letter, written by Joco himself 
and later published by Pozor, was found expla- 
ining why he had joined highwaymen's life. It was 
presumably because of poverty and the authority's 
bad conduct. 


This fact was much exploited by his bi- 
ographers who all sympathized with his way of life. 


The truth lies somewhere in between, so it can 
be concluded that Udmanić was by all means a cri- 
minal, a villain, but he also acted as Robin Hood 
thus becoming a popular hero and a phenomenon. 


